Roxana Wring, scrisoare deschisă către Gabriela Firea: Au trecut deja trei zile de la decizia instanței și înca nu ați luat act de aceasta/ Aveți obligația să desființați companiile municipale

Președintele USR București, Roxana Wring, îi solicită primarului General, Gabriela Firea, să ceară tuturor directorilor companiilor înființate de municipalitate să oprească orice plată și să desființeze companiile, în acord cu decizia Curții de Apel pronunțată săptămâna trecută. ”Vreau să vă atrag atenția că au trecut deja trei zile de la decizia instanței și încă nu ați luat luat act de aceasta”, afirmă Wring.

Curtea de Apel București a decis joi anularea tuturor hotărârilor de înființare ale Companiilor Municipale. Soluția este definitivă și vine la capătul unui proces inițiat de USR București în anul 2017, potrivit comunicatului citat. Cele 22 de companii au peste 8.000 de angajați și tocmai începuseră să preia funcționarii de la instituții din subordinea primăriei. Bugetele companiilor sunt de sute de milioane de lei.

Redăm integral textul scrisorii deschise

”Stimată doamnă Primar General,

Sper că v-ați revenit din șocul pe care, după cum ați spus, vi l-a provocat sentința Curții de Apel București. Vreau să cred că acesta a fost de altfel și singurul motiv pentru care nu ați luat decizia rațională care se impunea într-o astfel de situație, și anume demisia din funcție. Încă aștept, alături de foarte mulți bucureșteni, această demisie care v-ar da șansa unei ieșiri onorabile dintr-un mandat dezonorant. În egală măsură însă, țin să vă mărturisesc nu îmi pun prea mari speranțe într-un astfel de deznodământ. Tocmai de aceea am decis să vă adresez această scrisoare publică.

Vreau să vă atrag atenția că au trecut deja trei zile de la decizia instanței și încă nu ați luat luat act de aceasta. Mai grav, nu ați întreprins niciun demers instituțional pentru limitarea pagubelor deja extrem de ridicate. Prin această atitudine sfidați legea, îi sfidați pe bucureșteni și, așa cum veți constata mai târziu, sfidați chiar și logica. Să știți că tactica struțului nu dă rezultate bune când pe jos este beton. E posibil ca acest refuz de accepta realitatea să producă mult mai mult rău orașului, cetățenilor și inclusiv carierei politice la care încă mai sperați.

Vă solicit așadar să nu blocați Bucureștiul din orgoliu politic. Vă cer să nu-i pedepsiți pe bucureșteni pentru capriciul de a avea dreptate cu orice preț. Curtea de Apel a hotărât că aceste companii municipale au fost înființate cu încălcarea legii, iar rolul Primarului este să ia act și să respecte decizia instanței. Aveți așadar obligația să luați imediat toate măsurile ce se impun, printre care se numără: să cereți tuturor directorilor de companii să oprească orice plată, să faceți pașii pentru recuperarea banilor dați către companii, să desființați companiile, să nu blocați procedurile firești de dizolvare și de lichidare a acestora și, cel mai important, să nu forțați oameni nevinovați, fie din Primărie fie din companii, să facă acte care ar putea atrage în viitor răspunderea lor juridică.

În ceea ce ne privește, vă asigur că USR București va merge înainte, pe calea respectării legii. Așadar, dacă veți refuza să puneți în aplicare decizia instanței, vă vom obliga pe cale legală. Și, evident, ne vom îndrepta în mod legitim împotriva dumneavoastră pentru recuperarea prejudiciilor produse bucureștenilor.”

(Sursa Foto: USR)